# Segéd 1.0

## Mire való a program?

A program segítségével bármelyik Windows programban rövidítéseket használhatsz, hogy kevesebbet kelljen gépelned. A rövidítéseket egy szöveges fájlban (*sajat.txt*) adhatod meg.

Ezen kívül van még néhány funkció a munkád megkönnyítéséhez.

## Telepítés

A program magyar nyelvű Windows 10/11 operációs rendszeren működik.

A program futtatásához sükség van az AutoHotkey programra, amelyet a <https://autohotkey.com/download/ahk-install.exe> címről tölthetsz le. A telepítésnél válaszd az **ANSI 32-bites kódolást**!

Ezután a Segéd program futtatásához egy tetszőleges mappába be kell másolnod a fájlokat. A programot a *seged.ahk* fájllal indíthatod el.

Indítás után megjelenik a program ikonja (Kék háttéren egy fehér S betű) az értesítési területen, a képernyő jobb alsó sarkában. Ha a Windows automatikusan elrejti az ikont, visszahúzhatod az egérrel az értesítési területre.

A program **menüjének** megjelenítéséhez kattints a jobb egérgombbal a program ikonjára, vagy nyomd meg a Win+Y billentyűket! A menü eltüntetéséhez kattints a bal gombbal tetszőleges helyre, vagy nyomd meg az Esc billentyűt! Duplán az ikonra kattintva a rövidítéseket tartalmazó *sajat.txt* fájl jelenik meg.

Ha azt szeretnéd, hogy a program a Windows betöltésekor **automatikusan** elinduljon, a menüben kapcsold be az Automatikus indítás menüpontot.

Ha áthelyezed a programot egy másik mappába, kapcsold ki, majd újra be az Automatikus indítást (másképp nem fog működni)! Ha újabb programváltozatot telepítesz, a régi változat menüjében kapcsold ki az automatikus indítást, lépj ki a programból, majd indítsd el az új változatot és kapcsold be ezen az Automatikus indítást!

## Rövidítések használata

Saját rövidítéseidet a *sajat.txt* fájlban tárolja a program. Ezt megnyithatod a menü Rövidítések parancsával, duplán a program ikonjára kattintva, a Ctrl+Win+szóköz billentyűkkel vagy közvetlenül a fájlkezelőből is.

A sajat.txt fájlban a rövidítések ilyen formában vannak:  
::pl::például

A bal oldali rész a rövidítés, a jobb oldali pedig a behelyettesítendő szöveg. Ha bármilyen programban beírod a rövidítést és utána egy - jelet, akkor a rövidítés helyére a teljes szöveg kerül, és a kurzor az utolsó szó végén fog állni. (A - jel nem íródik be.)

Soronként egy rövidítést adhatsz meg. Ha több soros szöveget szeretnél rövidíteni, a sortörések helyett írd be az {Enter} szöveget. Például:  
::kji::Kis János{Enter}igazgató

Tetszőleges számú rövidítést megadhatsz. Célszerű ABC sorrendbe rendezni őket, hogy áttekinthetőbb legyen a lista. Ha sok rövidítés van, csoportokba is szervezheted őket, de ügyelj arra, hogy ugyanaz a rövidítés ne forduljon elő kétszer. (Ilyenkor csak az első működik.)

A pontosvesszővel kezdődő sorok megjegyzések, a működést nem befolyásolják.

A rövidítések megadása után el kell menteni a sajat.txt fájlt, majd újra be kell tölteni a seged.ahk programot. (Válaszd a menüből az Újratöltés parancsot!)

## Program mappájának megnyitása

Ehhez válaszd a második menüpontot: Program mappája

## Dokumentáció

A **Súgó** parancs (Ctrl+Win+F1) egy rövid összefoglalót jelenít meg a program használatáról egy szöveges fájlban. A **Leírás** parancs (Ctrl+Win+F2) ezt a leírást jeleníti meg, ha a program mappájában megtalálja a *seged.docx* fájlt. A könnyebb tájékozódás érdekében célszerű bekapcsolni a navigációban a címsorok megjelenítését.

A **Névjegy** a program névjegyét és a gép adatait (gépnév, felhasználónév, Windows változat) jeleníti meg.

## Felfüggesztés, újratöltés, kilépés

Bár a programot úgy terveztem, hogy ne ütközzön a Windows és más programok billentyűkombinációival, előfordulhat, hogy ideiglenesen fel szeretnéd **függeszteni** a működését. Ezt kétféleképpen teheted meg:

* A jobb egérgombbal rákattintasz a program ikonjára és a Felfüggeszt parancsot választod.
* Megnyomod a Shift+Pause billentyűket.

A program ikonja mindkét esetben egy zöld négyzetre változik, benne egy fehér S betűvel, a menüben pedig pipa jelzi a felfüggesztést. A visszakapcsolás ugyanúgy történik, mind a szüneteltetés: vagy újra a Felfüggesztés parancsot választod a menüből, vagy megnyomod a Shift+Pause billentyűt.

Ha megváltoztatod a rövidítéseket, **töltsd be újra** a programot a menüből az Újratöltés paranccsal.

Ha **ki szeretnél lépni** a programból, akkor válaszd a program menüjéből a Kilépés parancsot, vagy nyomd meg a Ctrl+Win+Q billentyű­kombinációt. Ezután még meg is kell erősítened kilépési szándékodat.

Remélem, hogy a kilépést ritkán fogod választani ☺. A Windows leállítása vagy kijelentkezés előtt sem szükséges kilépni a programból. Futás közben kb. 2 MB memóriát foglal el.

## Egyebek

Alsó **idézőjelet** a ctrl+win+ö, felső **idézőjelet** a ctrl+win+ü billentyűkkel írhatsz be.

Ha a numerikus billentyűzeten a tizedesvessző helyett **tizedespontot** szeretnél írni, nyomd meg a ctrl+win+(num), billentyűket! Az eredeti állapotot ugyanezzel a billentyűkombinációval tudod visszaállítani.

## A programról

A Segéd programot legjobb tudásom szerint készítettem, de természetesen előfordulhatnak benne hibák, ezért csak saját felelősségedre használd!

A program nem tartalmaz rosszindulatú kódot, és nem telepít fel semmi mást a számítógépedre.

A program használata teljesen **ingyenes**, eredeti formájában szabadon terjeszthető. Ha tetszik, ajánld ismerőseidnek!

[Creative Commons License](http://creativecommons.org/licenses/by-nc-nd/4.0/)

A program nyílt forráskódú, *saját használatra* tetszőlegesen módosíthatod, de a módosított változatot nem terjesztheted. Kereskedelmi célra nem használhatod.

Ha hibát találsz benne, vagy javaslatod van, írj nekem a [szoftverfejleszto2016@gmail.com](mailto:szoftverfejleszto2016@gmail.com) címre!

A program a Pogány Frigyes Szakközépiskolában készült, 2022-ben. Ha szeretnél informatikát tanulni, nálunk van rá lehetőséged! <https://poganysuli.hu>

Tóth József  
informatika tanár  
<http://infotanar.blog.hu/>